Dr Ludwig I., au Ludwig dr Frommi, frz. Louis le Pieux (* Juni/August 778 z Chasseneuil bi Poitiers; † 20. Juni 840 z Ingelheim am Rhii), isch König vom Fränkische Riich (z Aquitanie sit 781, im Gsamtriich sit 814) und Kaiser (813-840) gsi. Er isch dr Sohn und Nochfolger vom Karls em Grosse gsi und het zerst mit däm siiner Reformpolitik mit Erfolg witergmacht. Siini eigene Söhn hai en zweimol, 830 und 833/34, für e Ziit lang wäge dr Erbfolg abgsetzt. Mit dr Ordinatio imperii het er brobiert e fränkischs Grossriich z schaffe, wo chönnt überläbe. Drei Johr noch siim Dod isch s Frankeriich vo siine Söhn im Verdrag vo Verdun (843) ufdeilt worde und nume no eimol under em Karl em Dicke für e baar Johr wider vereinigt gsi.